**Kataga ng Buhay**

**Enero 2019**

**“Katarungan, at katarungan lamang, ang inyong dapat tahakin”. (Deut 16:20)**

 Ang aklat ng Deuteronomio ay binubuo ng serye ng pahayag ni Moises bago siya mamatay. Pinaalalahanan niya ang susunod na henerasyon tungkol sa batas na ibinigay ng Diyos sa pamayanan ng Israel habang natatanaw niya ang Lupang Pangakong buong-giting niyang pinamunuan.

 Sa aklat na ito, ang “batas” ng Diyos ay inilahad, una sa lahat, bilang “salita” ng isang Ama na kumakalinga sa Kanyang mga anak. Isa itong uri ng paglalakbay sa buhay na ibinigay ng Diyos upang tuparin ang Kanyang Kasunduan sa kanila. Kung sila ay magiging tapat sa batas, dahil sa pagmamahal at pasasalamat, at hindi sa takot sa kaparusahan, patuloy nilang malalasap ang presensya at pagkalinga ng Diyos.

 Isang praktikal na paraan ng pagtupad ng Kasunduan na tinanggap bilang isang handog mula sa Diyos ay ang masugid na pagtataguyod ng katarungan. Ang mga mananampalataya ay tumutupad sa Kasunduan hindi lamang kapag sila ay nagpapasalamat sa Diyos dahil sa pagpili sa kanila o kapag umiiwas sila na sumamba kaninuman maliban sa Panginoon. Ginagawa din nila ito kapag tinatanggihan nila ang mga benepisyong pansarili na magpapadilim sa kanilang konsensya tungkol sa pangangailangan ng mga mahihirap.

**“Katarungan, at katarungan lamang, ang inyong dapat tahakin “**

Sa pang-araw-araw na buhay, tayo ay humaharap sa maraming di-makatarungang sitwasyon at ilan dito ay mabibigat. Apektado dito ang mga mahihina at mga nasa laylayan ng lipunan. Napakaraming taong tulad ni “Cain” na marahas ang pakikitungo sa kanilang mga kapatid.

 Ang paglutas sa di-pagkakapantay-pantay at pang-aabuso ay pangunahing pagtugon sa katarungan na kailangang magsimula, una sa lahat, sa ating puso at sa lahat ng lugar na ating ginagalawan.

 Subalit hindi makatarungan para sa Diyos na wasakin si Cain. Sa halip, iniingatan Niya siya upang makapagpatuloy siya sa kanyang paglalakbay. [[1]](#footnote-1). Ang katarungan ng Diyos ay nasa pagbibigay ng bagong buhay.

 Tayong mga Kristiyano ay pamayanang natagpuan na si hesus. Sa pamamagitan ng Kanyang salita at gawa, at higit sa lahat, sa pag-aalay Niya ng Kanyang buhay at sa liwanag ng Muling Pagkabuhay, ipinakita Niya sa atin na ang katarungan ng Diyos ay matatagpuan sa walang hanggang pagmamahal Niya sa Kanyang mga anak.

 Sa pamamagitan ni Hesus, nabuksan sa ating harapan ang isang daang magtuturo sa ating palaganapin at isabuhay ang habag at pagpapatawad na siya ring mga haligi ng katarungang panlipunan.

**“Katarungan, at katarungan lamang, ang inyong dapat tahakin “**

Ang mga salitang ito ng Banal na Kasulatan ang napili sa pagdiriwang ng Linggo ng Pananalangin para sa Pagkakaisa ng mga Kristiyano na sa Hilagang Bahagi ng mundo ay gaganapin mula ika-18 hanggang ika-25 ng Enero 2019. Kung tatanggapin din natin ang Katagang ito, maaari tayong magtalaga na hanapin ang mga daan tungo sa pagkikipagkasundo, una sa lahat, sa pagitan ng mga Kristiyano. Kung ilalagay natin ang ating sarili sa paglilingkod sa lahat, mapaghihilom natin ang mga sugat na dulot ng kawalan ng katarungan.

 Maraming taon na itong karanasan ng mga Kristiyano mula sa ibat-ibang simbahan ng Palermo (Italya), na sama-samang tumutulong sa mga bilanggo sa kanilang siyudad. Si Salvatore, na nabibilang sa isang samahang ebangheliko, ang unang nakaisip nito: “Naunawaan ko na ang mga kapwa nating ito ay may mga pangangailangang ispiritwal at pangkatawan. Kadalasan, hindi sila natutulungan ng kanilang mga pamilya. Buo ang pagtitiwala sa Diyos, ibinahagi ko ito sa aking mga kapatid sa aking simbahan at sa iba pang simbahan.” Dagdag pa ni Christine mula sa Simbahang Anglikano: “Ang makatulong sa pangangailangan ng mga kapwang ito ay nagdudulot sa amin ng kaligayahan dahil ipinapakita nito ang kabutihang-loob ng Diyos sa makatotohanang paraan. Nais ng Diyos na maabot sila ng Kanyang pagmamahal sa pamamagitan namin.”  Si Nunzia, isang Katoliko, ay nagsabi: “Tila isang pagkakataon ito na makatulong sa mga nangangailangan habang nagbibigay-saksi kay Hesus sa pamamagitan ng mga maliliit na materyal na bagay.”

 Ang karanasang ito ay patunay sa sinabi ni Chiara Lubich noong 1998 sa isang ekumenikong pulong sa Simbahang Ebangheliko ni Santa Ana sa Augsburg:

 “Kung titingnan nating mga Kristiyano ang ating kasaysayan...nakakalungkot na makitang ito ay isang sunod-sunod na kawalan ng pagkakaunawaan, alitan at salungatan. At tiyak na ito ay may kinalaman sa kasaysayan, kultura, pulitika, lugar na pinagmulan at panlipunan... gayundin, dahil ang mga Kristiyano ay nagkulang sa tanging bagay na magbubuklod sa kanila:  ang pagmamahal.

 Ang mga pagsisikap sa larangan ng ekumenismo ay magiging mabunga lamang kung ang mga nagtatalaga ng kanilang sarili sa bagay na ito ay nakakaunawa kay Hesus na ipinako at pinabayaan, Siya na muling nagpaubaya ng sarili sa Ama. Siya ang susi upang maunawaan ang bawat kawalan ng pagkakaisa at sa pagbuong muli ng pagkakaisa. Kapag isinabuhay ang pagkakaisa, ito ay magbubunga... Ito ang presensya ni Hesus sa piling ng mga tao, ng sambayanan. Sinabi ni Hesus, “Kung saan may dalawa o tatlo na natitipon sa aking ngalan, ako ay naroon sa gitna nila” (Mt 18:20).  Ang presensya ni Hesus sa pagitan ng isang Katoliko at isang Ebangheliko na nagmamahalan, sa pagitan ng mga Anglikano at Orthodox, sa pagitan ng isang Armenyano at isang Reformed Christian na nagmamahalan. Anong laking kapayapaan ang idudulot nito kahit sa ngayon, anong laking liwanag ang tanglaw nito para sa isang mabungang ekumenikong paglalakbay!”"[[2]](#footnote-2) Letizia Magri

1. Cf Gen 4:8-16 [↑](#footnote-ref-1)
2. C. Lubich, “Ecumenical Prayer for Advent”, Augsburg (Germany), 29 November 1998. [↑](#footnote-ref-2)